Søsyge og hjemve er ifølge Fiskeriskolen i Thyborøn årsag til, at skolen har et af landets højeste frafald.

En af de mange, der har droppet uddannelsen er Frederik Taagaard Kristoffersen. Han droppede ud af Fiskeriskolen i maj, kort efter at han var begyndt. Hans krop kunne ikke klare de store bølger.

- Så snart jeg fik det mindste mad eller et glas vand, brækkede jeg det op igen. Det er noget af det værste, jeg nogensinde har prøvet med sygdom, siger Frederik Taagaard Kristoffersen.

Han er blandt de 60 procent, der er droppet ud af uddannelsen på Fiskeriskolen hvert år.

Læs også : Efterskoleforeningen: Mor og far forstærker hjemveen

De fleste elever stopper uddannelsen i første praktikperiode. Der skal de nemlig på fisketure, der varer fem-seks døgn. Det er her, eleverne finder ud af, om de kan klare bølgegangen eller at være hjemmefra i så lang tid.

- Det er et lod for vores uddannelse, at man bliver nødt til at afprøve det fysisk på egen krop for at finde ud af, om man kan holde ud at være i det, siger Søren Hyllen, der er forstander på Fiskeriskolen.

Sidste år indførte Fiskeriskolen EUC Nordvest et tre-ugers introduktionsforløb med det formål at forberede eleverne på at håndtere søsyge. Håbet er, at det kan reducere frafaldet med 20 procent.